Andreas Galtvik

Andreas Petersen Galtvik (født 30. april 1848 på Frosta i Nord-Trøndelag, død 23. februar 1937) var en norsk gårdbruker og politiker som representerte Venstre. Han var stortingsmann 1900–1906 og 1910–1921.

Han ble født på Hellan på Frosta som sønn av Peter Andersen Galtvik og Anne Steffensdatter Hellan, og vokste opp på slektsgården Galtvik. Han var først gift med Oline Niklausdatter Nygård, senere med Oline Torsteinsdatter Trøften. Han gikk ved Lars Bentsen og Hans Konrad Foosnæs' folkehøyskole i Stjørdal i sin ungdom, hvoretter han bidro til folkeopplysningsarbeid i hjembygden ved siden av gårdsarbeid. Andreas Galtvik drev slektsgården 1882–1927.

Galtvik påtok seg en rekke tillitsverv. Han var styremedlem i Frosta sparebank 1880–1882 og 1886–1934, og satt som formann i 1886 og 1890–1919. Han var med på å etablere Frosta Dampskibsselskap i 1898, og satt som formann i direksjonen frem til 1910. Videre var han formann i fiskeristyret for Stjør- og Verdal fra 1894 og formann i Indtrøndelagens og Namdalens folkevæbningssamlag 1896–1899.

Han var medlem av Frosta herredsstyre 1886–1925 og ordfører 1898–1913, 1916–1919 og 1922–1925. Venstre mistet flertallet i herredsstyret under målstriden tidlig på 1900-tallet, men Galtvik beholdt ordførervervet.

Galtvik var innvalgt på Stortinget fra Nordre Trondhjems amt 1900–1906, varamann for stortingsmann Bernhard Øverland fra Stjørdalen krets i Nordre Trondhjems amt 1907–1909 samt fast innvalgt fra Stjørdalen krets 1910–1921. Galtvik var medlem av Stortingets landbrukskomité og Stortingets justiskomité før han satt i Stortingets tollkomité 1910–1918, den siste perioden som nestformann. Han var også nestformann i den sammenslåtte Stortingets finans- og tollkomité 1919–1921.

Galtvik ble tildelt 7. juni-medaljen og Medaljen for borgerdåd.

Referanser

Eksterne lenker 
 
 

Stortingsrepresentanter fra Venstre
Stortingsrepresentanter for Nord-Trøndelag
Stortingsrepresentanter 1901–1903
Stortingsrepresentanter 1904–1906
Stortingsrepresentanter 1910–1912
Stortingsrepresentanter 1913–1915
Stortingsrepresentanter 1916–1918
Stortingsrepresentanter 1919–1921
Ordførere i Frosta
Venstre-ordførere i Nord-Trøndelag
Norske bønder
Medaljen for borgerdåd
Personer fra Frosta kommune